text: Folkeafstemning om moske droppet
  26 marts 2014 kl. 09.38
  Indbyggerne i Haderslev Kommune skal ikke til folkeafstemning om Islamisk Forenings planer om at udstyre foreningens bedehus i et industrikvarter med minaret og kuppel.
  Dansk Folkeparti stillede i byrådet forslag om, at byggesagen kommer til en vejledende folkeafstemning, men forslaget blev tirsdag nedstemt.
  Kun tre byrådsmedlemmer fra Dansk Folkeparti og Benny Bonde fra Liberal Alliance stemte for forslaget.
  Karl Gunnar Gregersen (S) beskyldte under debatten Peter Kofod Poulsen fra Dansk Folkeparti for at nære nazistiske sympatier, fortæller dagbladet JydskeVestkysten.
  Karl Gunnar Gregersen henviste med adresse til Peter Kofoed Poulsen til, at nazisterne i 1930'erne brændte synagoger af.
  Gruppeformand Jens Christian Gjesing (S) valgte at gå i rette med sin partifælle.
  - Jeg synes, du langt overskrider, hvad man kan tillade sig at sige til hinanden, sagde Jens Christian Gjesing.
  Det fik Karl Gunnar Gregersen til at komme med en undskyldning til Dansk Folkeparti.
  